Diari Oficial de la Generalitat Valenciana


Sumari del DOGV 9803, del 06-03-2024 (2024/1890)

ORDRE 2/2024, d'1 de març, de la Conselleria d'Agricultura, Ramaderia i Pesca, per la qual s'establixen les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, i per la qual es modifica l'Ordre 20/2023, de 6 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, que aprova els Estatuts de la Denominació d'Origen Protegida Utiel-Requena i el seu consell regulador.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9803

Data del DOGV
:   06-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1890


Data del document
:   01-03-2024

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * denominació d'origen

ORDRE 2/2024, d'1 de març, de la Conselleria d'Agricultura, Ramaderia i Pesca, per la qual s'establixen les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, i per la qual es modifica l'Ordre 20/2023, de 6 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, que aprova els Estatuts de la Denominació d'Origen Protegida Utiel-Requena i el seu consell regulador. [2024/1890]  
Índex  
Article primer. Aprovació de les bases reguladores.  
Article segon. Modificació de l'Ordre 20/2023.  
  
Disposició addicional  
Única. Clàusula de no-incidència pressupostària.  
  
Disposició derogatòria  
Única. Derogació normativa.  
  
Disposicions finals  
Primera. Normativa aplicable.  
Segona. Vigència del règim d'ajudes.  
Tercera. Entrada en vigor.  
  
Annex. Bases reguladores per a la concessió d'ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV  
Primera. Objectiu.  
Segona. Àmbit d'aplicació.  
Tercera. Persones beneficiàries.  
Quarta. Despeses subvencionables i quantia de les ajudes en el cas d'activitats inicials per a la constitució de nous consells reguladors o òrgans de gestió de les denominacions d'origen protegides i indicacions geogràfiques protegides.  
Quinta. Despeses subvencionables i quantia de les ajudes en el cas de costos derivats de les activitats de control i certificació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV.  
Sexta. Despeses subvencionables i quantia de les ajudes en el cas de costos derivats de les activitats de promoció i informació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV.  
Sèptima. Obligacions dels beneficiaris.  
Octava. Presentació de sol·licituds.  
Novena. Documentació.  
Desena. Procediment de concessió.  
Onzena. Modificació de la resolució, incompliment i reintegració.  
Dotzena. Termini de justificació i pagament de l'ajuda.  
Tretzena. Controls i seguiment.  
Catorzena. Moderació de costos.  
Quinzena. Concurrència i compatibilitat amb altres subvencions.  
Setzena. Transparència, subministrament d'informació i dades obertes.  
Dessetena. Protecció de dades de caràcter personal.  
Dihuitena. Règim d'infraccions i sancions.  
  
  
Preàmbul  
  
Amb aquesta ordre s'aprova un nou règim d'ajudes dirigit als consells reguladors o òrgans de gestió de les figures de qualitat diferenciada agroalimentària de la Comunitat Valenciana, dotada amb fons propis, i que substituïx el que va aprovar l'Ordre 5/2015, de 30 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establien aquests ajudes, que ha perdut la vigència després de la finalització de la pròrroga del Reglament 702/2014 pel Reglament 2020/2008.  
En l'àmbit de la Comunitat, a més dels denominats consells reguladors i el Comité d'Agricultura Ecològica, concorren una sèrie d'entitats associatives constituïdes per a la gestió, amb l'autorització de la conselleria competent en matèria d'agricultura, de l'ús de la marca CV, regulades pel Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris (DOGV 3273, 26.06.1998).  
  
La importància d'aquests funcions, l'escenari global actual dels mercats agraris i la millora de la competitivitat del sector passa necessàriament pel suport i la implementació dels diversos programes de qualitat diferenciada, que permeten als productors que s'hi integren obtindre un millor accés al mercat mitjançant la diferenciació dels productes.  
Des de les institucions comunitàries es dibuixa un àmbit, determinat principalment per les directrius aplicables a les ajudes estatals en els sectors agrícola i forestal i en les zones rurals (2022/C i 485/01), que incidixen en l'àmbit del desenvolupament de les activitats dels consells reguladors o òrgans de gestió de les denominacions d'origen, les indicacions geogràfiques, les especialitats tradicionals garantides i l'agricultura ecològica, entre altres, en aspectes com ara el control, la protecció o la promoció de la qualitat dels productes que emparen.  
Dins de l'àmbit configurat per aquests directrius comunitàries concorre en aquest règim d'ajudes l'aplicació de dos reglaments, el Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior, en aplicació dels articles 107 i 108 del Tractat de funcionament de la Unió Europea (DOUE L 327/1 de 21.12.2022), que establix, en els articles 19, 20 i 24, un grup d'ajudes que es traduïxen en una sèrie d'activitats subvencionables: ajudes destinades a la creació d'agrupacions i organitzacions de productors del sector agrícola, ajudes per a la participació de productors de productes agrícoles en règims de qualitat i ajudes destinades a mesures de promoció dels productes agrícoles, respectivament, i també el Reglament (UE) núm. 2023/2831, de la Comissió, de 13 de desembre de 2023 (DOUE sèrie L, de 15.12.2023), relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
  
Quant al règim de minimis que conté el Reglament (UE) núm. 2831/2023, aquest serà aplicable a les ajudes concedides als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV de productes alimentaris, ja que no estan incloses en les excepcions del seu àmbit d'aplicació que s'indiquen en l'article 1.1.  
Així doncs, les presents ajudes s'aproven en el marc dels reglaments 2022/2472 i 2831/2023 esmentats, segons les premisses que per a les ajudes d'Estat s'establixen en el marc de la política agrària comuna (d'ara en avant, PAC), ja que seran compatibles amb el mercat interior a l'efecte de l'article 107, apartats 2 o 3 del Tractat, i quedaran exemptes de l'obligació de notificació establida en l'article 108, apartat 3, del Tractat, sempre que aquests ajudes complisquen totes les condicions establides en el capítol I del Reglament 2022/2472, així com les condicions específiques aplicables a la categoria d'ajuda establida en els articles 19 i 24 del capítol III d'aquest reglament.  
  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que establix l'article 129.1 de la Llei 39/2015, d'1 d'octubre, del procediment administratiu comú de les administracions públiques. La norma és necessària tenint en compte la situació de les figures de qualitat dels productes agroalimentaris, que necessiten el suport econòmic per als seus òrgans de gestió; és eficient, eficaç i proporcional als objectius perseguits, i establix un mecanisme que permetrà les convocatòries d'ajudes una vegada es publique i hi haja disponibilitat pressupostària; és transparent perquè és pública i garantix la seguretat jurídica, ja que s'ha tramitat respectant tots els procediments vigents i no contradiu cap norma superior.  
Per les raons exposades, de conformitat amb les directrius aplicables a les ajudes estatals en els sectors agrícola i forestal i en les zones rurals (2022/C 485/01); amb el Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea; amb el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 de Tractat de funcionament de la Unió Europea a les ajudes de minimis; amb la Llei 38/2003, de 17 de novembre, general de subvencions, i amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; vistos els informes emesos per part de la Direcció General de Fons Europeus, de la intervenció delegada de la conselleria competent en matèria d'agricultura, i vista la proposta del director general de Desenvolupament Rural, en l'exercici de les funcions que tinc atribuïdes segons el que s'establix en l'article 28 de la Llei 5/1983, de 30 de desembre, del Consell, i d'acord amb el dictamen del Consell Jurídic Consultiu,  
  
  
Ordene  
  
Article primer. Aprovació de les bases reguladores  
L'aprovació de les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, que conté l'annex d'aquesta ordre.  
  
Article segon. Modificació de l'Ordre 20/2023  
Es modifica l'Ordre 20/2023, de 6 de juliol, de la Conselleria d'Agricultura, Desenvolupament Rural, Emergència Climàtica i Transició Ecològica, que aprova els Estatuts de la Denominació d'Origen Protegida Utiel-Requena i el seu consell regulador, mitjançant la supressió de l'apartat 3 de l'article 10.  
  
  
Disposició addicional  
  
Única. Clàusula de no-incidència pressupostària  
L'aprovació d'aquests bases no comporta, en si mateixa, obligacions econòmiques en els pressupostos de la Generalitat, sense perjuí de les convocatòries possibles que es puguen resoldre de conformitat amb la consignació pressupostària que s'establisca en l'exercici corresponent.  
  
  
Disposició derogatòria  
  
Única. Derogació normativa  
Queda derogada l'Ordre 5/2015, de 30 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establixen les bases reguladores de les ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, i totes les disposicions del mateix rang o d'un rang inferior que s'oposen al que disposa aquesta ordre.  
  
Disposicions finals  
  
Primera. Normativa aplicable  
Les ajudes regulades en aquesta ordre es regiran pel que s'hi disposa i, a més, pel que s'establix en la normativa comunitària d'aplicació, i que fonamentalment està constituïda, en aquest cas, pel Reglament (UE) 2022/2472, de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea; el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis o la normativa de substitució; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
  
Segona. Vigència del règim d'ajudes  
La vigència de les bases reguladores d'aquests ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV abastarà des de l'entrada en vigor d'aquesta ordre fins que finalitze l'aplicabilitat del Reglament 2022/2472, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior, en aplicació dels articles 107 i 108 del Tractat de funcionament de la Unió Europea.  
  
Tercera. Entrada en vigor  
Aquesta ordre entrarà en vigor l'endemà que es publique en el Diari Oficial de la Generalitat Valenciana.  
  
València, 1 de març de 2024.-El conseller d'Agricultura, Ramaderia i Pesca: José Luis Aguirre Larrauri.  
  
  
  
Annex  
Bases reguladores per a la concessió d'ajudes per als consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV  
  
Primera. Objectiu  
L'objectiu de les ajudes que preveu aquest annex és el de fomentar la producció i la comercialització de productes agroalimentaris de qualitat diferenciada per mitjà del suport a:  
a) Les activitats inicials per a la constitució de nous consells reguladors o òrgans de gestió de les denominacions d'origen protegides i indicacions geogràfiques protegides.  
b) Els costos derivats de les activitats de control obligatòries suportades pels consells reguladors o els òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, en relació amb els règims de qualitat.  
c) Els costos derivats de les activitats de promoció i informació suportades pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV, en els termes i amb els límits que establix aquest annex.  
  
Aquesta mena d'ajudes es correspon amb la categoria establida en l'article 1.1.a i i del Reglament 2022/2472.  
  
Segona. Àmbit d'aplicació  
Els règims de qualitat que podran ser objecte d'auxili són els següents:  
1. Els règims de qualitat establits en virtut dels reglaments i les disposicions següents:  
a) El Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris (DO L 343 de 14.12.2012).  
b) Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics, i pel qual es deroga el Reglament (CE) núm. 834/2007, del Consell (DO L 150/1 de 14.06.2018).  
c) El Reglament (UE) núm. 110/2008, del Parlament Europeu i del Consell, de 15 de gener de 2008, relatiu a la definició, la designació, la presentació, l'etiquetatge i la protecció de la indicació geogràfica de begudes espirituoses i pel qual es deroga el Reglament (CEE) núm. 1576/89, del Consell (DO L 39, de 13.02.2008).  
d) El Reglament (UE) núm. 251/2014, del Parlament Europeu i del Consell, de 26 de febrer de 2014, sobre la definició, la descripció, la presentació, l'etiquetatge i la protecció de les indicacions geogràfiques dels productes vitivinícoles aromatitzats, i pel qual es deroga el Reglament (CEE) núm. 1601/91, del Consell.  
e) La part II, títol II, capítol I, secció 2, del Reglament (UE) núm. 1308/2013, del Consell, referent al vi.  
2. Marques de qualitat CV regulades en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, o la norma que el substituïsca. Aquest règim de qualitat haurà de garantir les característiques especials del producte final elaborat, de conformitat amb el que disposa l'article 20.2.b del Reglament (UE) 2022/2472.  
3. Les ajudes regulades en aquesta ordre no es podran aplicar a:  
a) Les empreses que operen en els sectors determinats en el punt 1 de l'article 1 del Reglament (UE) núm. 2023/2831, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis. Si una empresa opera en els sectors que poden acollir-se a les ajudes de minimis, però també en pesca i aqüicultura, producció primària de productes agrícoles o transformació i comercialització de productes agrícoles, podrà acollir-se a les ajudes a condició que garantisca per mitjans apropiats (com la separació d'activitats o la distinció de costos), que les activitats dels sectors exclosos de l'àmbit d'aplicació de les ajudes de minimis no es beneficien de les ajudes de minimis concedides.  
  
b) Les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible en el mercat interior.  
c) Les empreses en crisi, definides d'acord amb el que s'ha regulat en el paràgraf 59 de l'article 2 del Reglament 2472/2022, que establix que «empresa en crisi» serà una empresa que complix els criteris establits en l'article 2, apartat 18, del Reglament (UE) núm. 651/2014.  
  
Tercera. Persones beneficiàries  
1. Podran rebre aquests ajudes els consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV en què participen productors implicats en algun programa de qualitat diferenciada agroalimentària de la Comunitat, definits en la base segona d'aquest annex. No obstant això, les entitats associatives gestores de l'autorització de l'ús de la marca CV no podran accedir a les ajudes que preveu la lletra a de la base primera d'aquest annex.  
2. En qualsevol cas, els beneficiaris finals hauran de tindre la condició de pimes actives en el sector agrícola. A aquest efecte, la categoria de microempreses, petites i mitjanes empreses (PIME) està constituïda per les empreses que ocupen menys de 250 persones i amb un volum de negoci anual que no excedix els 50 milions d'euros o amb un balanç general anual que no excedix els 43 milions d'euros, d'acord amb la definició establida en l'annex I del Reglament 2472/2022.  
  
  
Quarta. Despeses subvencionables i quantia de les ajudes en el cas d'activitats inicials per a la constitució de nous consells reguladors o òrgans de gestió de les denominacions d'origen protegides i indicacions geogràfiques protegides  
1. Aquests ajudes tenen per objecte impulsar la creació d'agrupacions de productors del sector agrícola reconegudes oficialment per l'autoritat competent de l'estat membre (consells reguladors o organismes de gestió de denominacions d'origen protegides o indicacions geogràfiques protegides). En concret, podran ser objecte de subvenció els costos següents:  
a) Costos de lloguer dels locals apropiats.  
b) Els costos del personal administratiu.  
c) Els costos generals i les despeses legals i administratives.  
d) L'adquisició de material d'oficina.  
e) Els costos d'adquisició o ús de programes informàtics, solucions en el núvol o similars.  
2. La intensitat de l'ajuda no podrà superar el 100 % dels costos subvencionables i s'haurà de limitar en qualsevol cas al 10 % de la producció anual comercialitzada (mesurada pel valor del volum anual de vendes) dels productors agrupats, amb un import màxim de l'ajuda de 100.000 euros en un any.  
3. Si es considera que l'import màxim de l'ajuda pot assolir els 100.000 euros el primer any, l'ajuda serà com a màxim del 90 % de l'import de l'ajuda concedida l'any anterior, fins a completar cinc anualitats des de la data en què es reconega oficialment l'agrupació de productors.  
4. La concessió de l'ajuda en l'últim tram queda supeditada a la demostració de l'execució correcta de la mesura.  
5. L'ajuda no es concedirà a:  
a) Organitzacions de productors, entitats o organismes, com ara empreses o cooperatives, l'objectiu de les quals siga la gestió d'una o diverses explotacions agrícoles i que, per tant, siguen realment productors únics.  
b) Associacions agràries que facen tasques, com l'assistència mútua o els serveis de substitució i gestió agraris, en les explotacions dels afiliats, sense intervindre en l'adaptació conjunta de l'oferta al mercat.  
  
c) Agrupacions, organitzacions o associacions de productors els objectius de les quals siguen incompatibles amb l'article 152.1.c, l'article 152.3 i l'article 156 del Reglament (UE) núm. 1308/2013.  
6. En el supòsit de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 2831/2023, esmentat anteriorment. És a dir, l'ajuda concedida a un beneficiari no podrà excedir els 300.000 euros durant qualsevol període de tres exercicis fiscals, i es comptabilitzarà el conjunt d'ajudes percebudes acollides al règim de minimis.  
7. Per a garantir l'efecte incentivador que exigix l'article 6 del Reglament 2022/2472, en cada convocatòria les activitats subvencionables hauran d'haver-se iniciat després de la data de presentació de la sol·licitud d'ajuda. La despesa s'haurà fet efectiva en el mateix any natural de la publicació de la convocatòria.  
  
Quinta. Despeses subvencionables i quantia de les ajudes en el cas de costos derivats de les activitats de control i certificació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV.  
1. Aquests ajudes tenen com a objecte:  
a) Sufragar els costos de les mesures de control obligatòries en relació amb els règims de qualitat, dutes a terme segons la normativa de la Unió o nacional per l'autoritat competent o en nom d'aquesta. No obstant això, no es concediran aquests ajudes per al cost dels controls realitzats pel mateix beneficiari, ni en els casos en què la legislació de la Unió dispose que el cost dels controls ha de córrer a compte dels productors de productes agrícoles i de les seues agrupacions, sense especificar la quantia real de les despeses.  
b) Sufragar els costos de les activitats d'estudi de mercat, concepció i creació de productes i de la preparació de sol·licituds per al reconeixement dels règims de qualitat.  
2. L'ajuda no podrà consistir en pagaments directes als beneficiaris i s'abonarà a l'organisme responsable de les mesures de control, al proveïdor de la investigació o al prestador de l'assessorament.  
3. Podran accedir a l'ajuda totes les empreses subvencionables en la zona en qüestió, sobre la base de condicions definides objectivament.  
  
4. La intensitat de l'ajuda podrà ser d'un màxim del 100 % dels costos subvencionables, amb un límit d'inversió auxiliable de 100.000 euros, per la qual cosa, els imports màxims de les ajudes que s'han de rebre per conceptes subvencionables seran de 100.000 euros per beneficiari i any. Pel que fa a les entitats associatives gestores de l'autorització de l'ús de la marca CV, el límit de la inversió auxiliable es reduirà a 20.000 euros per beneficiari i any.  
5. En el supòsit de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 2831/2013, esmentat anteriorment. És a dir, l'ajuda concedida a un beneficiari no excedirà els 300.000 euros durant qualsevol període de tres exercicis fiscals.  
6. Per a garantir l'efecte incentivador que exigix l'article 6 del Reglament 2022/2472, en cada convocatòria les activitats subvencionables hauran d'haver-se iniciat després de la data de presentació de la sol·licitud d'ajuda. La despesa s'haurà fet efectiva en el mateix any natural de la publicació de la convocatòria.  
  
Sexta. Despeses subvencionables i quantia de les ajudes en el cas de costos derivats de les activitats de promoció i informació suportats pels consells reguladors o òrgans de gestió de les figures de qualitat diferenciada agroalimentària de la Comunitat Valenciana i les entitats associatives gestores de l'autorització de l'ús de la marca CV.  
1. Aquests ajudes tenen com a objecte la promoció dels productes agroalimentaris i cobriran els costos següents:  
a) Organització i participació en concursos, fires comercials o exposicions.  
b) Publicacions destinades a l'augment de la sensibilització dels productes agrícoles entre el públic en general. Aquests publicacions no es podran referir a cap empresa o marca comercial, i en el cas de les marques CV, a més, la possible referència a l'origen dels productes agrícoles coberts haurà de ser secundària en el missatge. Per a entendre si la referència a l'origen és secundària, en el missatge es tindrà en compte la longitud total del text, la grandària del símbol o de les imatges i les parts de la presentació general que es referixen a l'origen, i tot això s'ha de comparar amb el text o el símbol que conté l'argument comercial principal.  
c) Campanyes de promoció dirigides al consumidor.  
2. En el cas de participació en concursos, fires comercials o exposicions, seran subvencionables els costos següents:  
a) Drets de participació.  
b) Despeses de viatge i despeses de transport d'animals.  
c) Costos de les publicacions i els llocs web que anuncien l'esdeveniment.  
d) Lloguer dels locals i pavellons d'exposició i els costos de la instal·lació i el desmantellament d'aquests.  
e) Els premis simbòlics d'un valor inferior a 3.000 euros per premi i per guanyador d'un concurs, i s'ha d'acreditar fefaentment que el premi s'ha assignat realment.  
3. En el cas de les publicacions destinades a l'augment de la sensibilització dels productes agrícoles entre el públic en general, seran subvencionables els costos de publicació en mitjans impresos i electrònics, llocs web i anuncis en mitjans electrònics, ràdio o televisió, destinats a presentar informació factual sobre els beneficis d'una regió determinada o que produïxen un producte agrícola determinat, sempre que la informació siga neutra i que tots els beneficiaris interessats tinguen les mateixes possibilitats d'estar representats en la publicació.  
  
4. En el cas de campanyes de promoció, seran subvencionables els costos de les campanyes de promoció dirigides al consumidor organitzades en els mitjans de comunicació o en comerços minoristes, així com el material promocional distribuït directament entre els consumidors.  
  
5. L'ajuda es concedirà sobre la base del reembossament dels costos reals contrets pel beneficiari directe. L'ajuda no inclourà pagaments directes als beneficiaris finals, sinó que es pagarà al prestador de les mesures de promoció.  
6. Les mesures de promoció les podran dur a terme agrupacions de productors o altres organitzacions, independentment de la grandària que tinguen, i podran optar a les ajudes totes les empreses subvencionables de la zona en qüestió sobre la base de condicions definides objectivament.  
Quan la mesura de promoció la duguen a terme agrupacions i organitzacions de productors, la participació no estarà condicionada a l'afiliació a aquests agrupacions o organitzacions, i la contribució a les despeses de gestió d'aquests es limitarà al cost de la prestació de les mesures de promoció.  
7. La intensitat d'ajuda als costos subvencionables als quals es referixen els punts 2 i 3 no superarà el 100 % dels costos subvencionables. La intensitat d'ajuda per a les campanyes de promoció del punt 4 que es referisquen en concret a productes emparats per règims de qualitat no podrà superar el 50 % dels costos subvencionables de la campanya o el 80 % pel que fa a la promoció en tercers països. Quan el sector contribuïsca almenys amb el 50 % dels costos per mitjà de qualsevol mecanisme de contribució, la intensitat d'ajuda podrà arribar fins al 100 %.  
S'establix un límit de 100.000 euros per beneficiari i any per a cobrir els costos d'aquests ajudes a les activitats de promoció i informació. Pel que fa a les entitats associatives gestores de l'autorització de l'ús de la marca CV, el límit es reduïx a 20.000 euros per beneficiari i any.  
8. En el supòsit de les figures de qualitat d'un producte alimentari, la concessió de l'ajuda queda supeditada al que preveu el règim de minimis del Reglament (UE) núm. 2831/2023, esmentat anteriorment. És a dir, l'ajuda concedida a un beneficiari no excedirà els 300.000 euros durant qualsevol període de tres exercicis fiscals.  
9. Per a ser subvencionables, en cada convocatòria les activitats hauran d'haver-se iniciat després de la data límit de presentació de la sol·licitud de pagament de la convocatòria anterior, excepte en el cas de l'organització i la participació en concursos, fires comercials o exposicions, que hauran d'haver-se iniciat després de la data de presentació de la sol·licitud d'ajuda. La despesa s'haurà fet efectiva en el mateix any natural de la publicació de la convocatòria.  
  
Sèptima. Obligacions de les persones beneficiàries.  
1. Amb caràcter general, els beneficiaris de les ajudes han de:  
a) Complir l'objectiu, els requisits i les condicions en l'execució de l'actuació que fonamenta la concessió de l'ajuda, en els terminis i termes que establixen aquests bases i la resta de normativa aplicable.  
  
b) Sotmetre's a les actuacions de comprovació, que efectuarà l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i a les previstes en la legislació del Tribunal de Comptes, per a la qual cosa haurà d'aportar tota la informació que li siga requerida en l'exercici d'aquests actuacions. Així mateix, hauran de sotmetre's als controls sobre el terreny i a posteriori que haja de realitzar l'òrgan competent.  
c) Estar al corrent en el compliment de les obligacions tributàries i amb la Seguretat Social.  
d) Declarar responsablement la no concurrència de cap de les circumstàncies previstes en l'article 13 de la Llei 38/2003, general de subvencions, que impedixen obtindre la condició de beneficiari.  
e) Comunicar a l'òrgan concedent, en la sol·licitud d'ajuda, així com en qualsevol moment de la vigència de l'expedient, la sol·licitud i l'obtenció d'altres ajudes per a la mateixa finalitat per altres administracions o ens públics, així com la modificació de les circumstàncies que hagen fonamentat la concessió de la subvenció en els termes d'aquesta ordre. En el cas que la sol·licitud o concessió d'altres ajudes, o la modificació de les circumstàncies que hagen motivat la concessió de l'ajuda, s'efectuen durant la tramitació de l'expedient, aquesta comunicació s'ha d'efectuar tan prompte com es conega i, en qualsevol cas, abans de la justificació de l'aplicació donada als fons percebuts.  
f) Presentar, si és el cas, la declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal en curs, amb la indicació de l'import, l'organisme, la data de concessió i el règim d'ajudes en què s'empara o, si és el cas, la declaració de no haver-ne rebut cap. Aquesta declaració haurà de presentar-se en el moment de sol·licitar l'ajuda i també en el moment de sol·licitar el pagament.  
g) Procedir a la reintegració dels fons percebuts quan siga procedent, de conformitat amb el que establixen els articles 36, 37 i 40 de la Llei 38/2003, de 17 de novembre, general de subvencions.  
h) Fer visibles la llegenda i el distintiu de la conselleria competent en matèria de figures de qualitat diferenciada agroalimentària, quan l'activitat que s'ha de desenvolupar ho permeta.  
i) Quan subcontracte amb tercers la realització de part de l'activitat subvencionada, haurà d'exigir a aquests tercers que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per la persona beneficiària. L'activitat subvencionada podrà ser subcontractada fins al 100 %, sense necessitat d'autorització per l'òrgan gestor de l'ajuda.  
j) Qualsevol altra que corresponga com a beneficiari de subvencions públiques.  
2. L'incompliment de les obligacions anteriors donarà lloc a l'exigència de les responsabilitats que corresponguen d'acord amb la legislació vigent. En concret, s'exigirà la reintegració de la subvenció per causa de l'incompliment de la normativa ambiental o social que siga aplicable, dels compromisos socials, de transparència, ètics o ambientals establits o dels assumits per la persona beneficiària.  
  
  
Octava. Presentació de sol·licituds.  
1. La sol·licitud d'ajuda es podrà formalitzar mitjançant el model normalitzat que es publicarà en la seu electrònica de la Generalitat (https://sede.gva.es/va/), en el termini i la forma que es determine en la convocatòria corresponent.  
2. Respecte de la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic.  
  
Novena. Documentació  
1. A la sol·licitud d'ajuda s'haurà d'adjuntar la documentació que s'indique en la convocatòria corresponent, que ha d'incloure, almenys, la següent:  
a) Acreditació de la personalitat jurídica del sol·licitant, de la identitat i la capacitació del seu representant i del seu objecte social.  
b) Memòria descriptiva de les activitats per a les quals sol·licita l'ajuda amb el contingut mínim següent:  
- Tipus d'actuacions sobre la base de les quals se sol·licita l'ajuda.  
- Objectius.  
- Descripció detallada de les actuacions, incloent-hi dates d'inici i finalització previstes, ubicació, antecedents, motivacions per al desenvolupament de les activitats, programa d'execució i dades rellevants sobre la magnitud de l'activitat o l'esdeveniment que es realitzarà.  
- Import del finançament públic que es considera necessari.  
- Pressupost detallat per activitats, que inclouran el pla de finançament d'aquests i el balanç econòmic estimat del projecte global, així com la planificació amb la indicació de les activitats, el temps i el cost.  
  
c) Identificació del compte bancari en el qual es vol percebre l'ajuda.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social, sense perjuí del que disposa l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
2. El formulari de sol·licitud d'ajuda haurà d'incorporar les declaracions responsables següents, que hauran de subscriure les persones sol·licitants:  
a) Declaració responsable que totes les dades que figuren en la sol·licitud i documentació que es presenta són certes.  
b) Declaració responsable de no trobar-se incurs en alguna de les circumstàncies que establix l'article 13 de la Llei 38/2003, de 17 de novembre, general de subvencions, que impedixen obtindre la condició de beneficiari.  
c) Declaració responsable, d'acord amb el que s'establix en l'article 5 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
d) Declaració responsable sobre la sol·licitud i obtenció o no d'altres ajudes sobre les mateixes activitats, projectes o els mateixos costos subvencionables, amb la indicació, si és el cas, dels compromisos assumits pel sol·licitant.  
e) Declaració responsable sobre el coneixement de la normativa reguladora d'aquests ajudes, així com de l'obligació de donar publicitat sobre la procedència dels fons.  
f) Declaració responsable segons la qual complix amb la definició de Pime establida en l'annex I del Reglament 2022/2472.  
3. No serà necessari aportar la documentació que ja s'haja presentat anteriorment davant d'aquesta administració, sempre que no hagen variat les dades que continga i que continuen vigents. En aquest cas, cal posar en coneixement de l'òrgan gestor la documentació de què es tracte, el procediment, l'expedient, l'any i la unitat administrativa en la qual s'haja presentat la documentació requerida.  
4. La conselleria competent en matèria de qualitat diferenciada agroalimentària es reserva el dret de sol·licitar informació complementària a la referida anteriorment quan així ho estime convenient.  
5. En relació amb les declaracions responsables, aquests comporten que les persones/entitats interessades disposen de la documentació pertinent acreditativa de les dades declarades. En cas que l'Administració autonòmica comprove la inexactitud o falsedat de les dades declarades, aquest fet comportarà, amb audiència prèvia a l'interessat, deixar sense efecte el tràmit corresponent.  
  
Desena. Procediment de concessió  
1. L'òrgan competent per a la tramitació d'aquests ajudes és la direcció general competent en matèria de figures de qualitat agroalimentària diferenciades de la conselleria competent en matèria d'agricultura.  
  
2. Mitjançant la convocatòria anual corresponent, s'establirà el termini per a la presentació de les sol·licituds d'ajuda, el tipus d'actuacions subvencionables, la classe de beneficiaris que poden ser objecte d'auxili, la línia pressupostària i la dotació pressupostària assignada a aquesta convocatòria.  
3. La concessió de les ajudes s'atorgarà amb el límit fixat en cada cas amb el crèdit disponible. En el cas que no hi haja crèdit suficient per a atendre totes les sol·licituds, es prorratejarà de manera proporcional als imports admesos de les sol·licituds.  
4. La valoració i proposta de la concessió de les sol·licituds presentades l'efectuarà un òrgan col·legiat. Aquest òrgan estarà integrat per tres membres: la persona titular de la subdirecció general competent en matèria de qualitat agroalimentària, que actuarà com a presidenta; la persona titular del servei competent en matèria de qualitat agroalimentària, que actuarà com a secretària amb veu i vot, i una persona tècnica adscrita a aquesta subdirecció general, en què s'haurà de procurar una representació equilibrada de dones i hòmens, tot això en aplicació del que preveu el III Pla d'igualtat de dones i homes de l'Administració de la Generalitat, aprovat per l'Acord de 5 d'agost de 2022, del Consell.  
  
5. Les sol·licituds d'ajudes les resoldrà el/la titular de la conselleria competent en matèria de qualitat diferenciada agroalimentària, amb la proposta prèvia de l'òrgan col·legiat.  
6. El termini màxim de resolució i notificació s'establix en sis mesos, comptats des de la data d'inici del termini de presentació de sol·licituds. La falta de resolució en termini tindrà efectes desestimatoris en els termes que preveu l'article 24 de la Llei 39/2015, d'1 d'octubre, del procediment administratiu comú, així com en l'article 55 de la Llei 9/2001, de 27 de desembre, de mesures fiscals, gestió administrativa i financera, i organització de la Generalitat Valenciana.  
  
7. La resolució serà motivada d'acord amb el que es preveu en la present ordre i contindrà la informació següent: la relació de sol·licitants per als quals es resol la concessió de la subvenció, la inversió auxiliable, la quantitat de les ajudes concedides en import total i com a percentatge de la inversió auxiliable i el termini concedit al beneficiari per a comunicar la realització de l'actuació subvencionable i per a justificar el pagament de les actuacions realitzades. Igualment, contindrà la relació de sol·licitants als quals es resol la denegació de l'ajuda. Contra la resolució esmentada es podran interposar els recursos pertinents, d'acord amb el que es preveu en la Llei 39/2015, d'1 d'octubre, del procediment administratiu comú.  
8. A l'efecte de calcular la intensitat d'ajuda i els costos subvencionables, totes les xifres emprades s'hauran d'entendre abans de qualsevol deducció fiscal. L'Impost sobre el Valor Afegit (IVA) no és subvencionable, excepte quan no siga reembossable en virtut de la legislació aplicable. Aquesta circumstància s'acreditarà mitjançant la presentació de l'acord corresponent de reconeixement d'exempció de l'IVA per a les activitats que desenvolupa l'entitat emés per l'AEAT, així com per mitjà d'una certificació del fet de no haver efectuat una declaració d'IVA en l'últim exercici (o una còpia de la liquidació de l'IVA en el cas de fer tant activitats exemptes com no exemptes) i una certificació en vigor de situació censal, emeses també per l'AEAT.  
  
Onzena. Modificació de la resolució, incompliment i reintegració.  
1. Una vegada dictada la resolució de concessió, la persona beneficiària podrà sol·licitar la modificació del contingut sempre que no s'alteren essencialment la naturalesa i els objectius de l'ajuda aprovada i no es produïsquen danys en drets de tercers. Així mateix, l'obtenció concurrent de subvencions atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió. En qualsevol cas, tota modificació haurà d'estar degudament justificada.  
Aquesta sol·licitud de modificació s'haurà de presentar, com a mínim, amb un mes d'antelació al fet que concloga el termini per a la realització de l'activitat.  
A l'efecte d'aquesta base es considerarà com a alteració essencial de la naturalesa i dels objectius de l'ajuda aprovada la modificació que implique que l'actuació finalment executada no respon als mateixos objectius i finalitats per les quals es va concedir l'ajuda, i que aquesta no està degudament justificada.  
2. La modificació de la resolució inicial de concessió de l'ajuda requerirà l'autorització prèvia de l'òrgan gestor després de la presentació de la sol·licitud corresponent.  
3. Si el beneficiari de l'ajuda complix les condicions establides en la resolució de concessió, executa i justifica tots els conceptes de les despeses aprovades en els terminis establits i complix la resta dels requisits de la resolució de concessió, o de la modificació d'aquesta, s'abonarà tota la subvenció concedida.  
En cas contrari, hi haurà un incompliment, en el qual s'aplicaran els criteris següents:  
a) Quan el beneficiari no realitze i justifique en els terminis establits cap de les actuacions que són objecte de l'ajuda, hi haurà un incompliment total i no es pagarà cap ajuda.  
b) Quan el beneficiari realitze parcialment i justifique en els terminis establits les actuacions objecte de l'ajuda, s'abonarà la subvenció proporcional corresponent sempre que estiga relacionada amb actuacions finalitzades i es complisquen la resta de les condicions establides.  
  
4. Són causes de reintegració les que establixen els articles 36 i 37 de la Llei 38/2003, de 17 de novembre, general de subvencions.  
  
Dotzena. Termini de justificació i pagament de l'ajuda  
1. El pagament de l'ajuda a la persona beneficiària s'efectuarà, amb una sol·licitud prèvia, quan el servei competent en matèria de qualitat agroalimentària comprove el compliment de totes les obligacions previstes en la base setena 1.a d'aquest annex. El model normalitzat de sol·licitud de pagament es publicarà en la seu electrònica de la Generalitat (https://sede.gva.es/), en la forma que es determine en la convocatòria corresponent.  
2. La sol·licitud de pagament s'haurà de presentar abans del 15 de novembre de l'any de la convocatòria, llevat que en la convocatòria o resolució de concessió de les ajudes s'indique una altra data.  
3. Pel que fa a la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú, i l'article 3.2 de la Llei 40/2015, d'1 d'octubre, de règim jurídic del sector públic.  
4. La sol·licitud de pagament ha d'anar acompanyada de la documentació següent:  
a) Compte justificatiu de les despeses, amb l'aportació de justificants de despesa (i extractes bancaris que acrediten la materialització del pagament de les factures), regulada en l'article 72 de l'Rd 887/2006, pel qual s'aprova el Reglament de la Llei 38/2003, de 17 de novembre, general de subvencions. Inclourà, com a justificants de les despeses efectuades, les factures, amb una llista numerada d'aquests, així com la documentació que n'acredite el pagament. En el cas dels costos salarials del personal propi dedicat a les activitats de promoció, informació, control i certificació, una còpia del contracte que acredite la relació laboral amb l'entitat, una nòmina, una còpia dels rebuts de liquidació de cotitzacions (RLC) i la relació nominal de treballadors (RNT) i desglossament de la Seguretat Social a càrrec de l'entitat per a cada empleat.  
  
A més, en el cas que el personal es dedique només parcialment a realitzar aquests activitats, s'haurà d'aportar la certificació del president o responsable de personal que acredite la relació del treballador amb el programa de promoció o informació, o amb les actuacions de control i certificació, així com una taula horària sobre aquest tema. El departament encarregat de la gestió d'aquests ajudes comprovarà la coherència entre les taules horàries i l'abast de les actuacions i/o els treballs realitzats.  
No s'admetran els pagaments en metàl·lic.  
En qualsevol cas, els costos subvencionables s'han d'avalar mitjançant proves documentals clares, específiques i actualitzades.  
b) Declaració del beneficiari sobre altres ajudes sol·licitades o concedides per a les mateixes despeses.  
c) Acreditació d'estar al corrent de les obligacions tributàries, estatals i autonòmiques, i amb la Seguretat Social.  
d) Una memòria resum de totes les activitats fetes amb les dates, els justificants de realització, el resum econòmic i la valoració de resultats.  
  
e) A més, i juntament amb la documentació relacionada en les lletres anteriors, els sol·licitants hauran de presentar amb caràcter general:  
- En el cas de campanyes de publicitat: un exemplar de cada un dels elements integrants de la campanya (cartells, fullets, anuncis, etc.), així com una memòria explicativa del desenvolupament en la qual s'indiquen quins van ser els mitjans finalment emprats. S'haurà d'aportar un exemplar original del mitjà de comunicació escrit o un document d'àudio o vídeo quan corresponga. En el cas d'insercions repetitives, serà suficient aportar un únic document original i una llista dels dies d'emissió o publicació de la campanya.  
- En el cas d'organització o participació en fires o exposicions: una memòria explicativa en la qual s'indiquen els mitjans materials i humans emprats, l'especificació de les despeses efectuades i la vinculació que tenen amb l'esdeveniment, així com una valoració del seu desenvolupament.  
- En el cas de publicacions: una memòria en la qual s'incloga un resum dels temes exposats i de les conclusions obtingudes.  
- En el cas d'activitats d'estudi de mercat, concepció i creació de productes i per a la preparació de sol·licituds per al reconeixement dels règims de qualitat, una còpia d'aquests.  
5. En vista de la documentació justificativa prevista en aquesta base, així com del conjunt d'obligacions imposades al beneficiari en aquesta ordre, el/la conseller/a competents en matèria de qualitat agroalimentària resoldrà sobre el pagament definitiu de l'ajuda.  
6. No es podrà fer el pagament de la subvenció mentres l'entitat beneficiària no estiga al corrent en el compliment de les seues obligacions tributàries i amb la Seguretat Social, o siga deutora per una resolució que declare la procedència de la reintegració.  
  
Tretzena. Controls i seguiment.  
1. La direcció general competent en matèria de figures de qualitat agroalimentàries, per mitjà de la subdirecció general competent en matèria de figures de qualitat agroalimentàries, establirà els mecanismes de control necessaris per a assegurar el compliment de la finalitat per a la qual es concedixen les subvencions.  
2. A més dels controls administratius, tant de les sol·licituds d'ajuda com de pagament, que tindran per objecte comprovar el compliment efectiu del qual es preveu en aquests bases i normativa d'aplicació, es duran a terme els controls corresponents sobre el terreny a fi de comprovar, entre altres aspectes, els següents:  
a) Que hi ha documents comptables o d'una altra mena, en poder dels organismes o de les empreses que duen a terme les actuacions que són objecte d'ajuda, que justifiquen els pagaments efectuats per la persona beneficiària.  
b) La veracitat de la documentació acreditativa del contingut de les declaracions responsables presentades per la persona sol·licitant al llarg del procediment de sol·licitud de l'ajuda i de sol·licitud de pagament.  
c) La conformitat de la destinació efectiva o prevista de les actuacions amb la descripció feta en la sol·licitud d'ajuda.  
d) La conformitat de l'execució de les actuacions que són objecte de finançament públic amb la normativa vigent.  
e) El compliment dels compromisos i les obligacions derivats de la concessió d'ajuda.  
  
Catorzena. Moderació de costos.  
1. Quan l'import de la despesa subvencionable supere les quanties establides per al contracte menor en la Llei 9/2017, de 8 de novembre, de contractes del sector públic, la persona beneficiària haurà de sol·licitar, com a mínim, tres ofertes de proveïdors diferents, abans de la contracció del compromís per a la instal·lació, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren.  
En els casos en què l'oferta executada finalment no siga la de menys import econòmic, la persona beneficiària ha de justificar les raons que han motivat aquesta decisió. En aquest supòsit, si les raons no estan motivades segons consideracions tècniques, financeres o altres condicionants de l'execució de l'actuació, l'òrgan gestor podrà minorar, o fins i tot eliminar del còmput total de despesa subvencionable que s'ha de liquidar, l'import atribuït per la persona beneficiària a l'actuació que és objecte de discrepància.  
2. A aquest objecte, i en relació amb les possibles actuacions subvencionables per mitjà d'aquesta mesura, es podrà crear una comissió de tècnics d'acord amb el que disposa l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, amb la missió d'identificar despeses i preus mitjans susceptibles de ser subvencionats en els processos previs a la resolució de les concessions d'ajuda i/o previs als processos de pagament de les subvencions aprovades.  
Aquesta ponderació la durà a terme la comissió esmentada quan de la documentació recaptada per l'òrgan gestor de les subvencions o de la comparació amb els preus de mercat es desprenga que una determinada despesa és susceptible de ser moderada. Per a aquest fi, podrà aprovar límits màxims per a valorar els costos que, de manera justificada, considere més sensibles, tant en fase de concessió com en fase de pagament. Aquests costos de referència es notificaran fefaentment als interessats afectats.  
3. Si es presenten excessos, siga en la despesa prevista pel sol·licitant d'ajuda o en l'efectivament constatada després de la justificació de la inversió, pel que fa als costos de referència, la concessió d'ajuda o, si és el cas, la liquidació d'aquesta, tindran com a límit quantitatiu els costos de referència, i no es prendran en consideració aquests excessos.  
4. Tot i el que s'establix en els punts anteriors d'aquesta base, en el cas de despeses de desplaçament, només se subvencionaran bitllets en classe turista. Pel que fa a l'allotjament, només se subvencionaran imports fins a un màxim de 120 euros/dia si l'actuació es du a terme en territori nacional, i un màxim de 180 euros/dia si l'actuació es fa fora d'Espanya.  
Quant a les despeses de manutenció (menjars, transport local...), només se subvencionaran imports fins a un màxim de 80 euros/dia si l'actuació es du a terme en territori nacional, i un màxim de 90 euros/dia si l'actuació es fa fora d'Espanya.  
5. Quan siga el mateix personal del Consell Regulador, l'òrgan de gestió o l'entitat associativa el que faça les activitats de promoció, informació, control i certificació per al càlcul dels seus costos salarials, es tindrà en compte com a base màxima la referència als imports establits com la retribució mínima per lloc de treball (salari base més complement de destinació i específic) per a cada un dels grups de classificació professional A1, A2, B, C1 i C2 del personal de la Generalitat corresponent a l'exercici en què es concedix l'ajuda.  
  
6. En el cas del lloguer dels locals apropiats per a l'exercici de l'activitat pròpia dels consells reguladors o òrgans de gestió de les figures de qualitat, i pel que fa a les activitats inicials per a la constitució d'aquests, es requerirà un certificat de taxador independent, degudament acreditat i inscrit en el registre oficial corresponent, en el qual es constate que l'import d'aquest és de mercat.  
  
Quinzena. Concurrència i compatibilitat amb altres subvencions.  
1. L'import de les subvencions que regula aquesta ordre no podrà ser d'una quantia que, en concurrència amb subvencions o ajudes d'altres administracions públiques, ens públics o privats nacionals, de la Unió Europea o d'organismes internacionals, supere el cost de l'activitat desenvolupada, i seran incompatibles amb la percepció d'ajudes comunitàries per a la mateixa finalitat. En qualsevol cas, també s'hauran de tindre en compte les regles d'acumulació establides en l'article 8 del Reglament (UE) núm. 2022/2472, i no s'acumularan amb els pagaments previstos en l'article 145, apartat 2, i en l'article 146 del Reglament (UE) 2021/2115, corresponents als mateixos costos subvencionables.  
  
2. Pel que fa a les ajudes de minimis concedides d'acord amb el Reglament (UE) 2831/2023, es podran acumular amb les ajudes de minimis concedides segons el Reglament (UE) 360/2012, de la Comissió, fins al límit màxim establit en aquest últim reglament. Es podran acumular amb ajudes de minimis concedides d'acord amb altres reglaments de minimis fins al límit màxim pertinent que s'establix en l'article 3, apartat 2, del Reglament (UE) núm. 2831/2023 esmentat.  
  
Les ajudes de minimis no es poden acumular amb cap ajuda estatal relacionada amb els mateixos costos subvencionables o amb una ajuda estatal per a la mateixa mesura de finançament de risc, si aquesta acumulació excedix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Setzena. Transparència, subministrament d'informació i dades obertes.  
1. La Base de dades nacional de subvencions operarà com a sistema nacional de publicitat de subvencions. A aquests efectes, les administracions concedents hauran de remetre a la Base de dades nacional de subvencions informació sobre les convocatòries i resolucions de concessió recaigudes en els termes que establixen els articles 18 i 20 de la Llei 38/2003, de 17 de novembre, general de subvencions.  
2. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció han de complir les obligacions de transparència següents:  
  
1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural alguna ajuda o subvenció de les entitats públiques de la Comunitat Valenciana que recull l'article 3 de la Llei 1/2022, en una quantia superior a 50.000 euros.  
Les ajudes o subvencions percebudes representen almenys el 40 % del total dels ingressos anuals, sempre que arriben com a mínim a la quantitat de 5.000 euros.  
En particular, s'han de publicar, en els termes que preveuen els principis generals de l'article 5 de la Llei 19/2013, la informació institucional i l'organitzativa de l'article 6, i l'econòmica i la pressupostària de l'article 8 d'aquesta. La publicació es farà per mitjà de la pàgina web de l'entitat o bé de la plataforma TEP -Transparència Entitats Privades, de GVA Oberta, a la qual es pot accedir en gvaoberta.gva.es/va/tep.  
  
Aquesta informació s'ha de publicar a partir de l'any següent a aquell en què s'hagen superat els llindars establits i s'ha de mantindre publicada durant almenys quatre anys naturals.  
2. Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
3. Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè aquesta complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que s'haja atés, l'òrgan que haja realitzat el requeriment podrà acordar, amb un advertiment i una audiència previs a l'interessat, la imposició de multes coercitives en els termes que preveu l'article 5 de la Llei 1/2022, de 13 d'abril.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
5. Per al compliment del qual es disposa en l'article 9 del Reglament 2022/2472 s'utilitzarà la Base de dades nacional de subvencions. Es publicarà un enllaç al text complet de l'ajuda, i la informació a què es referix l'annex III del Reglament 2022/2472 sobre cada ajuda individual concedida que siga superior a:  
i) 10.000 euros per als beneficiaris actius en el sector de la producció agrícola primària,  
ii) 100.000 euros en el cas dels beneficiaris actius en el sector de la transformació i la comercialització de productes agrícoles, el sector forestal o que duguen a terme activitats alienes a l'àmbit d'aplicació de l'article 42 del tractat.  
  
Dessetena. Protecció de dades de caràcter personal.  
1. La gestió de les ajudes que preveuen aquests bases comporta el tractament de dades de caràcter personal, per la qual cosa cal complir amb les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquests dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En el disseny dels formularis de sol·licitud i aportació documental, i en les publicacions i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades i aconseguir així la integritat i la confidencialitat de les dades.  
  
Dihuitena. Règim d'infraccions i sancions.  
El règim sancionador en la matèria regulada en aquesta ordre és el que s'ha establit en el títol IV de la Llei 38/2003, de 17 de novembre, general de subvencions, en els preceptes bàsics d'aquesta, així com en el títol X, capítol IV, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.